Библиотека „Бранко Радичевић” Лебане
Библиотека „Бранко Радичевић“ у Лебану је јавна библиотека општине Лебане. Своју основну делатност библиотека обавља кроз сртучни рад својих одељења. Библиотека располаже фондом од близу 37000 публикација и има око 1000 чланова.

Историјат 
Библиотека „Бранко Радичевић“ у Лебане|Лебану непрекидно ради 70 година, али је традиција њеног постојања, по казивању старијих мештана Лебана и дужа. Почетак организованог прикупљања књига и издавања публикација на овом подручју датира из ранијег периода.

О почетку рада Библиотеке говоре први документи којима Библиотека располаже, а потичу из 1947/48 године. Необични су били услови у којима је Библиотека настала и развијала се. Основана је залагањем уског круга људи. Није имала сталну зграду, а њен књижни фонд у почетку није бројао више од хиљаду књига. Захваљујући помоћи Боре Ковачевића, тадашњег студента медицине, Јелице Илић, као и поклонима институција и појединаца, књижни фонд је брзо попуњен. Убрзо после тога Библиотека добија просторију у кући чији су власници у то време били браћа Ћирић, Света и Блашко (пореклом Грци) у садашњој улици Цара Душана. На вратима куће писало је: „ Зрно знања боље се пробија од челичног зрна“. Касније Библиотека добија просторије у кући Дине Поповића - банкара (у садашњој улици Цара Душана). Први књижничари били су брачни пар Јелена и Јосиф. Библиотека је имала и три истурена одељења, у Бошњацу, Бувцу и Прекопчелици. Године 1965. Библиотека добија Дечје одељење, Одељење за одрасле са читаоницом, магацински простор и канцеларије у згради где је био смештен Раднички универзитет „Вукајло Кукаљ“. Почетком 1976. године долази до интеграције са Радничким универзитетом „Вукајло Кукаљ“ и КУД „Бранко Радичевић“. Јуна месеца, исте године, Лебане је поплављено и том приликом уништен је скоро цео књижни фонд (око 23.000 књига) а библиотечке просторије су потпуно онеспособљене за даљи рад. У периоду санације последица поплаве, изграђен је Дом културе са просторијама за Библиотеку.

Библиотека се преселила у Дом културе 1977. године (8. новембар) са новом поставком фондова, одељења и служби. Сабирном акцијом (поклонима) и удруживањем средстава са РЗК (Републичка заједница културе), комплетиран је потпуно нов књижни фонд. У 1979.ој години фонд броји 7500 књига.
Током своје историје Библиотека је радила више као самостална установа. У саставу Дома културе функционисала је 22 године. Статус самосталне радне организације добила је одлуком СО Лебане на седици одржаној 27.02.1998. године и добила назив: Библиотека „ Бранко Радичевић“.

Директори и управници Библиотеке 
Успону Библиотеке и обогаћивању садржаја њеног рада допринели су директори (управници) Библиотеке у периоду од 1954—2017. године.
          
 Гојко Младеновић (1954-1979)]
 Данило Ружић (1979-1995)
 Слободан Митић
 Синиша Трајковић
 Гордана Миљковић
 Душко Цветанови]ћ
 Влада Ивковић
 Зоран Филиповић
 Јасмина Тошић
 Михајло Илић

Почасни члан Библиотеке 
    
Библиотека од 2012. године има почасног члана Стевана Ђорђевића, професора доктора правних наука из Београда.

Организација Библиотеке 

Своју основну делатност Библиотека обавља кроз рад
 Одељења за одрасле
 Дечјег одељење
У Библиотеци постоји Завичајни фонд, фонд серијских публикација и референсна збирка.

Простор 

Библиотека располаже простором од 300 m². Смештена је у спратном и приземном делу зграде Дома културе, у самом центру Лебана. У приземљу зграде, на површини од 30 m2 смештено је Дечје одељење са малом читаоницом. Библиотека поседује читаоницу са 16 корисничких места и Електонску читаоницу са два корисничка места. Неактуелну грађу одлаже у магацински простор од 9 m2.

Кадрови 

У Библиотеци, поред директора, ради пет стручних радника (три дипломирана библиотекара и два књижничара) и један хигијеничар. Два стручна радника, са положеним стручним испитом, стекла су лиценце за креирање библиографских записа (каталогизацију) у оквиру система COBISS и поседују потврде за рад у сегменту COBISS3/позајмица. Сви стручни радници Библиотеке имају привилегије за преузимање записа из узајамног каталога и оспособљени су за примену аутоматизације позајмице у систему COBISS.

Обрада библиотечке грађе 

Библиотека је од марта 2013. године постала чланица Система узајамне каталогизације COBISS, чиме је постала сегмент Пројекта виртуелна Библиотека Србије (ВБС) и припремила се за трансформацију у савремени библиотечко-информациони центар, као део јединственог библиотечког система у Србији.

Све приновљене монографске публикације каталогизују се у COBISS -у чиме се ствара нова електронска база података. Стручна обрада публикација извршена је у складу са прописима и правилима која важе у библиотечко-информационој делатности и након тога целокупна грађа Библиотеке стављена је на располагање читаоцима. У електронском каталогу налазе се укупно 34260 обрађене јединице, што представља више од 90% укупног фонда Библиотеке.

Културни програм 

Библиотека има развијену мрежу културно-образовне делатности која се базира на програмима и посебним програмским облицима најчешће у виду колективних посета деце предшколског и школског узраста. Библиотека је организовала и разноврсне програме са циљем популарисања књиге и читања, сусрете са књижевним ствараоцима, изложбе књига, слика, трибине, предавања, поетско-музичке вечери. Представљени су и завичајни и локални аутори.

У Библиотеци постоји Дечја драмска секција „Пчелице" која припрема сценске игре за предшколце и ђаке прваке. Чланови драмске секције су ученици ОШ "Радован Ковачевић Максим" и ОШ "Вук Караџић" из Лебана. У реализацији поетско-музичких вечери учествују ученици Гимназије из Лебана који су чланови рецитаторске секције у Библиотеци.

Референце

Спољашње везе 
 Општина Лебане Приступљено 17.03.2017.

Бранко Радичевић
Грађевине у Лебану
Бранко Радичевић
Култура у Лебану